**Referat**

**Online bestyrelsesmøde fredag d. 14.1. 2022 kl. 10.30 - 12.30.**

**Deltagere:**

Anja Olsen, Anni Mogensen, Berit Anne Larsen, Flemming Just, Julie Rokkjær Birch, Lise Pennington, Lise Ræder Knudsen, Mette Sandhoff Mansa, Nikolaj Scharff, Tine Blicher-Moritz, Anne Lisbeth Lund, Claus Kjeld Jensen, Julie K. L. Bouchet.

Fra sekretariatet: Dorthe Hammerich Rasmussen; Ida Bennicke.

Referent: Nils M Jensen

**1. Godkendelse af dagsorden**

*Beslutning:* Dagsordenen blev godkendt

**2. Referat fra bestyrelsesmøde d. 2. sept. 2021.**

Jfr. forretningsordenen er referatet godkendt i fald der ikke er indsigelser inden 14 dage. Ingen kommentarer til ref.

**3. Nyt fra Sekretariatet**

*a. personale:*

Sekretariatet vil senere i 2022 fejre, at Lene Larsen blev 60 år d. 24. december 2021.

*b. Økonomi:*

*Baggrund:* ODM’s regnskab 2021 er afsluttet – og regnskabsaflæggelse pågår. Godkendelse af regnskab 2021 følger i forbindelse med GF d. 21.4.22. Regnskab 2021 følger tidligere meldinger om et regnskab i balance.

Direktøren gennemgik kort budget 2022 for DME og SEK – og med reference til Arbejdsplan 2022. Enkelte nøgletal blev beskrevet nærmere herunder budgetpost 2600 (Resultat FMS (**F**aglige**M**øderOg**S**eminarer)) der viser, at Sekretariatets årsbudget, som vanligt, er afhængig af et provenu på DKK 300.00o fra afholdelse af de store fælles faglige møder, chefnetværk, forvalternetværk m.m. Endvidere blev budgetpost 2605 (resultat ESM (**E**j**S**tatsanerkendte**M**useumsprojekter) der udviser et forventet provenu på DKK 89.000, særligt behandlet. Budgetposten er ny og skyldes, at udgifter og indtægter for læringsaktiviteter for ikke statsanerkendte og statslige museer nu figurer på både indtægts- og udgiftssiden i Sekretariatets budget. Det sker som følge af, at SLKS har ønsket, at det fremstår endnu tydeligere, at der kun gives støtte til læringsaktiviteter for statslige og statsanerkendte museer. Tilsvarende er DME’s budget nedskrevet tilsvarende, hvorfor DME’s budget er noget mindre på både indtægts- og udgiftssiden. Den nye budget og regnskabspraksis er aftalt ved møde med ODM’s revisor i efteråret – og sendt til orientering i SLKS derefter.

*Beslutning:* Efter spørgsmål til enkelte budgetposter, og spørgsmål til ODM’s aktuelle formue på ca. 2,5 mio. kr. – som skyldes tidligere beslutninger om at have midler til at kunne afvikle organisationen over et halvt til et helt år – og i øvrigt sikre likviditet før kontingentbetaling i maj måned - blev budgettet godkendt.

*c. Danske Museers Efteruddannelse (DME):*

Uddannelseschefen redegjorde kort for status – herunder aktuelt i forhold til kurser under endnu en nedlukning og at regnskab for 2020 blev godkendt af SLKS d. 20.12.21 (!) Uddannelseschefen redegjorde for udvalgte kommende kursusaktiviteter og roste hjælpen fra det interne udvalg i bestyrelsen, der har været i inddragelse i forhold til udvalgte kursusforløb.

*Beslutning:* Redegørelsen blev taget til efterretning.

*d. Valg til SLKS-rådgivning*

*Baggrund:* ODM forestår valghandlingen til tre faglige direktør-medlemmer af SLKS Museumsudvalg. Indstilling kunne sendes frem i december og valget blev igangsat d. 10.1.22, svar for stemmeafgivelse var d. 24.1. 22. Det kan konstateres, at der ikke har været overvældende lyst til at stille op til valget, men at 5 kandidater har stillet op fra de kulturhistoriske museer, 2 fra kunstmuseer og to fra naturhistoriske museer – således at der er kampvalg til alle tre poster.

*Beslutning:* Blev taget til efterretning

*e. Partnerskabsmøde med kulturministeren / KUM i dec. – og møde d. 11.jan. med Dansk Kulturliv*

*Baggrund:* direktøren redegjorde for, at ODM i lighed med en række andre interessenter var til virtuelt møde med ministeren før jul og siden igen d. 11.1.22 – med ønsker til genåbning, På mødet før jul betonede M. forståelse for kulturlivets situation – og opfordrede til at komme med indsigelser, hvis ikke hjælpepakker m.m. dækker. Vi markerede primært det paradoksale i, at nok gå på bar til kl. 22, men ikke på museum i juleferien - og at skolebesøg i denne omgang slet ikke er en mulighed. På mødet d. 11.1.22 blev der debatteret ønsker til genåbning og kompensationsmuligheder – herunder 1. en differentieret genåbningsplan for hele kulturen. 2. Mulighed for selvvalg om åbning/tvangslukning – og herunder fortsat kompensation. 3. Aktivitetspuljen genåbnes (primært for teatre og spillesteder er den sag vigtig) 4. børn og unges adgang til kulturaktiviteter sikres. Dagen efter kunne M. i pressen meddele, at kulturen delvist genåbnede d. 16.1. 22 – og vi kunne konstatere, at M. havde lyttet til vores ønsker om mulighed for differentieret genåbning og mulighed for at forblive tvangslukket.

*Beslutning:* Redegørelsen blev kort debatteret – og formanden udtrykte ros for indsatsen.

*f. Høring over udkast til lov om ændring af museumsloven*

*Baggrund:* Direktøren redegjorde for, at de ret markante ændringer af specielt fredningsbestemmelserne i museumsloven ikke havde ført til kommentarer fra bestyrelsen. Der er kommet indspark til høringssvar (inden d. 12.1 22) fra enkelt-museer og fra ODM’s Arkæologiske Udvalg. Sekretariatet har på den baggrund udarbejdet høringssvar *(fil vedhæftet)*.

*Beslutning:* Formanden redegjorde for at dette høringssvar havde krævet en vis balancekunst, men at resultatet var vellykket, hvilket blev bifaldet af flere bestyrelsesmedlemmer. Redegørelsen blev herefter taget til efterretning.

**4. Kommissorium for ”Udvalget vedrørende Nyt ODM”**

*Baggrund:* Formanden havde, jfr. beslutning på bestyrelsens seminar i september 2021, udarbejdet forslag til at nedsætte et organisationsudvalg, hvis formål er at komme med forslag der skal sikre, at ODM i det kommende årti yderligere styrker sin position i at varetage museumsbranchens interessevaretagelse og være det samlende talerør for branchen.

Udvalget skal udarbejde forslag til:

A. mission, vision og strategisk retning for organisationen.

B. nye vedtægter der afspejler ODM’s mission og opgaver.

C. En kontingentstruktur som mindst fastholder det nuværende samlede niveau.

Forslaget er udarbejdet efter samtaler med bl.a. Dansk ICOM og Tænketank for Museumsattraktioner o.a. Formanden gennemgik kommissoriet – og meddelte at have tilsagn fra de foreslåede medlemmer. Efter en debat om transparens, inddragelse og repræsentativitet, hvor specielt ønsket om at sikre, at overvejende lokalt funderede museer er repræsenteret, foruden større publikumstunge institutioner, og at sikre at museernes bevaringsforpligtigelse ikke glemmes, blev nedenstående personer indstillet til udvalgets arbejde.

Formanden for udvalget Claus Kjeld Jensen redegjorde herefter kort for et oplæg til en tentativ tidsplan, der skal sættes til debat i udvalget. Han foreslog et fysisk sættemøde for udvalget i februar 2022. På GF d. 21.4. 22 fremlægges et 1. oplæg med en tidsplan og en kommunikationsstrategi for det videre arbejde, herunder en række medlemsmøder, bl.a. chefnetværksmødet i september, evt. regionale møder gennem efteråret – og en målsætning om at have ændringer i ODM’s mission, vision og vedtægter klar til vedtagelse på GF i foråret 2023. Udvalgsformanden ønskede stor inddragelse og transparens i arbejdet og forudså to-tre fysiske møder plus virtuelle møder undervejs – og at arbejdet i udvalget er fast punkt frem til efter GF i 2023. Der er afsat DKK 75.000 kr. til projektet.

”Udvalget vedrørende Nyt ODM” består fra ODM’s bestyrelse af Claus Kjeld Jensen, Vardemuseerne (formand), Anni Mogensen, Nationalmuseet og Lise Pennington, ARoS, og desuden af de eksterne medlemmer: Anne-Mette Villumsen, Ribe Kunstmuseum; Mads Holst, MOMU, Moesgaard Museum; Søren Bak-Jensen, Arbejdermuseet; Peter Thor Andersen, Øhavsmuseet, Faaborg. Sekretær for udvalget er direktør Nils M. Jensen (der vælger at lade sig assistere af kommunikationskonsulent Dorthe Hammerich Rasmussen)

*(Opdateret kommissorium vedhæftet)*

*Beslutning*: Bestyrelsen bifaldt kommissoriet med ovennævnte betragtninger in mente – og det besluttedes at igangsætte arbejdet.

**5. Aktuel museumspolitik. Hvor er vi?**

*Baggrund:* Formanden redegjorde for yderligere aktuelle politiske forhold:

a. Kulturens Analyseinstitut er nu på finansloven. De politiske forhandlinger om udmøntning af bevillingen er i gang. Ønsker til analyseinstituttet er udarbejdet i fællesskab af Dansk Kulturliv *(opdateret oplæg vedhæftet)* Det er yderst positivt at et projekt som 1. gang er på tale i ODM i 2014 nu endelig ser dagens lys!

b. Møde d. 15.11. 21. med DR’s direktion (Maria Rørby Rønn, Henrik Bo Nielsen) om underskriftsindsamling for tilgang til DR’s arkiver. Flere mediepolitikere har fulgt op på sagen. DR’s har fokus på en snarlig løsning, men bad os medvirke til, at det ikke bliver DR, der skal drive arkivet, men at der skal afsættes midler til, at f.eks. Det Kgl. Bibliotek kan påtage sig arkivfunktionen.

c. Formanden redegjorde for ønsket om at gøre [PURE-platformen](https://pure.kb.dk/da/) (link) til obligatorisk indikator for forskning på statslige og statsanerkendte museer. Vores ønske er fremført ved flere lejligheder for SLKS, senest ved møde d. 2.12.21 (se pkt. e)

d. Ligestillings- og diversitetsproblematik: direktøren redegjorde for, at ODM tidligere har fremsendt forslag til SLKS om at (primært kunstmuseerne) i årsrapporterne opfordres til at ”selvangive” indkøb og udstillingspolitik – for at sætte fokus på problemstillingen. Forslaget er nu genfremsendt og debatteret på møde d. 2. december med SLKS. *(Vedhæftet).*

e.Formanden redegjorde for det halvårlige møde med SLKS-direktion d. 2. december, hvor der uformelt er møde med fokus på aktuelle sager – herunder opfodring til at skabe rammerne for et snarligt møde med kulturministeren. Mødet er i øvrigt fortroligt og uden referat.

*Beslutning:* Redegørelsen blev taget til efterretning.

**6. National handleplan for bevaring af kulturarven (fast punkt)**

*Baggrund:* Projekt vedr. handleplan for ”På vej mod en koordineret bevaringsplan for kulturarven på statslige og statsanerkendte museer” er nu igangsat og der er nedsat en styregruppe. Medlem af styregruppen, Lise Ræder Knudsen, redegjorde for status i projektet, der Ledes af nationalmuseets konservator, Kristiane Strætkværn. Projektet er navngivet BEVARV. Der er udarbejdet tidsplan for opgaven løsning. Praktisk orientering om tiltag i forbindelse med monitorering af museernes magasiner sendes ud i uge 12-14 – hvorefter kontakt og start på dataindsamling vil foregå.

*Beslutning:* Redegørelsen blev taget til efterretning.

**7. Forskningsudvalget (fast punkt)**

*Baggrund:* Direktøren redegjorde for, at Henrik Harnow, Odense Bys Museer, har givet tilsagn om at være ny forperson for udvalget efter Jesper Stub, der er ophørt på NM. Der er aftalt 1. møde i udvalget d. 4.3. Alle tidligere medlemmer har givet tilsagn om at ville fortsætte. Emner på det kommende møde: kvaliteten af ansøgninger fra museerne. Brug af forskertitler på museerne. Fokus på væsentlige temaer for ODM-museerne på forskningsområdet. Ansøgninger om finansiering af forskning, proces, kvalitet, indhold og form. Forskernes rolle på museerne (er der endnu en bevægelse på vej?) Eksempler på vellykket publicering med tilknyttet formidling.

*Beslutning:* Redegørelsen blev taget til efterretning.

**8. Arkæologisk Udvalg (fast punkt)**

*Baggrund:* Udvalgsmedlem Claus Keld Jensen redegjorde for at udvalget havde afholdt virtuelt møde d. 12.1. 22. efter en længere Corona-pause. Emner på mødet var afrunding af arbejdet med det arkæologiske forskningscharter, som ODM ”står fadder til”. Chartret må anses for banebrydende – ikke blot for arkæologisk forskning, men for museumsforskning generelt – også internationalt. Der er derfor aftalt en kampagne der skal gøre chartret kendt. Der arbejdes endvidere på en sag vedr. øget overhead på kap. 8, bl.a. foranlediget af øgede revisionskravhøringssvaret vedr. ændringer af Museumslovens bevaringsafsnit (Nyborg Slot-sagen). Efter den nye bekendtgørelse om rådgivning af SLKS står også den arkæologiske del af rådgivningsstruktur i SLKS overfor ændringer. Således vil Arkæologiske Arbejdsgruppe blive erstattet af et udvalg – der fremover vil inkl. en ODM-valgt repræsentant. Udvalget har slutteligt debatteret sin rolle og fremtidige virke, hvor det fra ODM’s side er fremført, at vi gerne ser udvalget fastholdt og arbejdet styrket.

*Beslutning:* Redegørelsen blev taget til efterretning.

**9. Udvalg vedr. turisme- og oplevelsesøkonomisk strategi (fast punkt)**

*Baggrund:* Udvalgsmedlem Julie Bouchet redegjorde for online møde d. 3.12. 21 (og for at der er afholdt opfølgende møde d. 21.1. 22) D. 3.12.21 deltog formand og direktør for afdækning af hvilke opgaver vedr. museernes oplevelsesøkonomiske problemstillinger, som udvalget med fordel kan arbejde med. På mødet blev vigtigheden af udvalget pointeret af formanden, ikke mindst i en tid, hvor organisationsformer, forretningsmodeller og oplevelsesøkonomi fylder. Det er i vid udstrækning op til udvalget hvordan kommissoriets brede formuleringer skal omsættes i praksis. Dog er det vigtigt med fokus på de organisatoriske aspekter, f.eks. vigtigheden af medarbejdernes kompetenceprofil i forhold til de merkantile opgaver, samtidig med, at det fortsat er relevant at afholde seminarer, der sætter fokus på museernes oplevelsesøkonomiske dagsorden. Der tegner sig en række tematikker for det fremtidige arbejde, som der arbejdes videre med på mødet d. 21.1. 22: Samarbejdet med de regionale turismeselskaber. Kompetenceudvikling. Analyse og dataindsamling. Fokus på museer som virksomheder: Forretningsmodeller/strategier/vilkår – hvordan bør og vil vi måles? Er aktuelle emner på mødet.

*Beslutning:* Redegørelsen blev debatteret, herunder at der kan være overlap i netop dette udvalgs tema om oplevelsesøkonomi – og så det kommende fokus på forretningsmodeller, som en væsentligt mere integreret del af ODM’s fokus og bestyrelsens arbejde – og afledte effekt på udvalgets arbejdsfelt. Udvalget bør forsætte til evt. organisatoriske ændringer finder sted, men gerne overveje sammensætning og fagligt fokus. Anni Mogensen anmodede om at Søren Moesgaard fra NM, med stor viden om publikumsstatistik og med fokus på publikumsudvikling generelt indtræder i udvalget.

**10. Kalender 2022**

Næste møde (d. 21.3.) skal flyttes. Der udsendes snarest Doodle. Mødets vigtigste tema er forberedelse til generalforsamling, der finder sted torsdag den 21. april 2022 i Vartov.

**11. Evt.**

a. Direktøren redegjorde for, at der vil ske en større udskiftning på GF i april – hvor flere medlemmer af bestyrelsen stopper. Opfordrede til at overveje genopstilling og også overveje nye medlemmer. (*Oversigt over valg 2022 er vedhæftet).*

b. direktøren meddelte, at ODM’s 2. formand, kunsthistoriker og senere museumsdirektør på Oluf Høst Museet i Gudhjem, Jens Henrik Sandberg (Hække) er afgået ved døden. Hække var medlem af bestyrelsen for Foreningen af Danske Kunstmuseer fra 2002 og formand fra 2003-05, og Jens Henrik var en vigtig medspiller, da Organisationen Danske Museer (ODM) blev stiftet i 2005.

Med venlig hilsen

Nils M. Jensen